Skrywer stel nuwe boek bekend | News24
Skrywer stel nuwe boek bekend
Plaaslike skrywer Louis Rautenbach, het onlangs sy vierde boek, My Vriend, My Broer, bekendgestel. Met sy jongste boek vertel hy in eenvoudige taal die lewensverhaal van Dawid. Foto: MONIQUE BASSON
DIE leser herleef die slag tussen Dawid en Goliat - 'n inferno van wanhoop, waar die Israelite desperaat retireer terwyl die filistyne se oorlogskreet oor die veld weergalm.
Tot alles in 'n oogwink verander . . .
Met sy jongste boek My Vriend, My Broer vertel sakeman, berader en skrywer Louis Rautenbach in eenvoudige taal van een van die mees dramatiese en vernederende nederlae in die filistyne se geskiedenis.
Volgens Rautenbach is die boek geïnspireer deur sy geloof in God en vriendskapervarings in sy lewe.
"My boek vertel Dawid se lewensverhaal - van sy jare in die veld as 'n herder, sy hegte vriendskap met paleisprins Jonatan en sy lewe as die nuwe verkose koning van Israel," sê Rautenbach.
Elk van sy vorige drie boeke het 'n verskuilde boodskap onder die oppervlak en sit die leser aan die dink - dié boek is nie 'n uitsondering nie.
"Die storie is een van geloof, hoop, liefde en positiewe ingesteldheid. Niemand is te gering nie, almal kan oorwinning behaal," sê Rautenbach. "My Vriend, My Broer handel verder oor die belangrike rol wat 'n moeder in 'n gesin speel. As 'n man suksesvol wil wees, kan hy nie alleen loop nie. Sy vrou moet hom ondersteun en hulle moet die mekaar help dra."
Volgens Rautenbach is die boek ideaal vir die hele gesin en kan van die een familielid na die ander aangegee word om te lees.
Rautenbach, wat al verskeie kortverhale in druk het, het vyf jaar terug genoeg moed bymekaar geskraap om sy eerste boek aan te pak. My Vriend, My Broer is die vierde pennevrug van Rautenbach. Sy vyfde boek, Die Kruik, gaan vandeesmaand na die uitgewers en hy is reeds met die skryf van sy volgende boek besig.
Sy boeke Oorsprong van Smarte, Spieëlsplinters en Soveel Jare is in 2014 bekendgestel.
Vir meer inligting of om een van sy boeke te bestel, skakel Rautenback by 072 661 0066 of besoek sy webtuiste www.louisbrautenbach.com.
. Louis Rautenbach werk voltyds in 'n finansiële spesialiteitsveld en is deeltyd by geestelike werk betrokke. Hy het kwalifikasies in teologie en sielkundige berading. Hy is betrokke by geestelike berading en begeleiding met sy bediening wat hom soms na die gevangenis neem.